pythainlp/thaigov-v2-corpus-22032023 huggingface dataset:
วันจันทร์ที่ 31 พฤษภาคม 2564
สมาคมสภาสังคมสงเคราะห์ฯ ร่วมกับ พม. มอบอาหารโครงการน้ำพระทัยพระราชทานให้กลุ่มเปราะบางในพื้นที่เขตพญาไท กทม.
สมาคมสภาสังคมสงเคราะห์ฯ ร่วมกับ พม. มอบอาหารโครงการน้ำพระทัยพระราชทานให้กลุ่มเปราะบางในพื้นที่เขตพญาไท กทม.
สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวงทรงห่วงใยพสกนิกรที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) โดยสมาคมสภาสังคมสงเคราะห์แห่งประเทศไทย ในพระบรมราชูปถัมภ์ จึงดำเนินโครงการน้ำพระทัยพระราชทาน ให้ประชาชนที่ประสบปัญหาความเดือดร้อน ด้วยการนำอาหารกล่องพระราชทานไปมอบให้ประชาชนในชุมชนต่างๆ วันละ 300 กล่อง เป็นระยะเวลา 35 วัน รวมจำนวนทั้งสิ้น 10,500 กล่อง ซึ่งในวันที่30 พ.ค. 64สมาคมสภาสังคมสงเคราะห์ฯ ร่วมกับ กระทรวงการพัฒนาสังคมและความมั่นคงของมนุษย์ (พม.) สนับสนุนโดย โครงการสลากการกุศล ได้ลงพื้นที่เขตพญาไท กทม. เพื่อมอบอาหารโครงการน้ำพระทัยพระราชทาน จำนวน 300 กล่อง ให้แก่ประชาชนกลุ่มเปราะบาง ได้แก่ เด็ก ผู้สูงอายุ คนพิการ คนไร้บ้าน และคนไร้ที่พึ่ง ที่ได้รับผลกระทบจากการแพร่ระบาดของโรคโควิด-19 ณ ชุมชนสุขสวัสดิ์ ชุมชนมะกอกกลางสวน ชุมชนมะกอกส่วนหน้า โดยมี นางรัชนี วัชรีวงศ์ ณ อยุธยา เลขาธิการสมาคมสภาสังคมสงเคราะห์ฯ นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.) และ นายบุญยอด สุขถิ่นไทย คณะทำงานรัฐมนตรีว่าการกระทรวงการพัฒนาสังคมและความมั่นคงของมนุษย์ เป็นผู้แทนมอบให้แก่ผู้นำชุมชน
วันจันทร์ที่ 31 พฤษภาคม 2564
กรมเจ้าท่า ขุดลอกร่องน้ำ กำจัดผักตบชวา ภารกิจกรมเจ้าท่า เพื่อความสุขของประชาชน
...
นายวิทยา ยาม่วง อธิบดีกรมเจ้าท่า กระทรวงคมนาคม เปิดเผยว่า กรมเจ้าท่าได้เร่งภารกิจขุดลอก จัดเก็บผักตบชวาและวัชพืชเพื่อบำรุงรักษาสภาพแวดล้อมทางน้ำในแม่น้ำเจ้าพระยา เพิ่มประสิทธิภาพการระบายน้ำ ลดอุทกภัย เพื่อช่วยเหลือประชาชน ตามนโยบายรัฐบาลและกระทรวงคมนาคม โดยปัจจุบันได้ร่วมบูรณาการกับหน่วยงานที่เกี่ยวข้องลงพื้นที่ขับเคลื่อนภารกิจอย่างต่อเนื่อง
กรมเจ้าท่า โดยสำนักพัฒนาและบำรุงรักษาทางน้ำ สำนักงานพัฒนาและบำรุงรักษาทางน้ำที่ 2 ได้เปิดหน่วยปฏิบัติงานขุดลอกแม่น้ำเจ้าพระยา บริเวณจุดที่ 1 ตำบลพยุหะ ตำบลน้ำทรง อำเภอพยุหะคีรี จังหวัดนครสวรรค์ เปิดหน่วยปฏิบัติงานฯ เมื่อวันที่ 16 ธันวาคม 2563 มีนายสุธี สิทธิการ ปฏิบัติหน้าที่หัวหน้าหน่วยฯ ใช้เรือเจ้าท่า ข.33 เรือเจ้าท่า 233 เป็นเครื่องจักรปฏิบัติงาน ซึ่งพื้นที่ดังกล่าวเป็นพื้นที่ที่น้ำกัดเซาะบ้านเรือนริมแม่น้ำได้รับความเสียหาย จึงได้แก้ไขโดยเพิ่มความกว้างที่ก้นร่องน้ำตามแผนการขุดลอก 40 เมตร ยาว 1,550 เมตร ระดับที่ก้นร่องน้ำ 6 เมตร (MSL) ปริมาณวัสดุขุดลอก 250,058 ลูกบาศก์เมตร ปัจจุบันดำเนินการได้ขุดลอกได้ 207,213 ลูกบาศก์เมตร คิดเป็น 82.86 %
จุดที่ 2 บริเวณแม่น้ำเจ้าพระยา ตำบลธรรมมูล ตำบลบ้านกล้วย อำเภอเมือง จังหวัดชัยนาท มีนายกฤษณะ เกตุแก้ว ปฏิบัติหน้าที่หัวหน้าหน่วยฯ เร่งดำเนินการกำจัดผักตบชวา บริเวณเหนือเขื่อนเจ้าพระยา ที่มีปริมาณมากถึง 35,000 ตันอย่างเร่งด่วน ด้วยผักตบชวาดังกล่าวได้สะสมในพื้นที่อำเภอเมืองชัยนาท ก่อนจะไหลตามกระแสน้ำมาสะสมตัวหน้าเขื่อนเจ้าพระยา(เขื่อนชัยนาท) ซึ่งกรมเจ้าท่าได้เริ่มดำเนินการตั้งแต่เมื่อวันที่ 2 มีนาคม 2564 ใช้เรือเจ้าท่า ผ.4,ผ.401,ผ.402,ผ.403 เป็นเครื่องจักรปฏิบัติงาน มีประสิทธิภาพในการเก็บปริมาณ 300 ตัน/วัน คาดว่าจะดำเนินการแล้วเสร็จภายในเดือน มิถุนายน 2564 ปัจจุบันดำเนินการจัดเก็บได้ปริมาณ 26,057 ตัน คิดเป็น 74.45 % รวมที่ดำเนินการเก็บได้แล้วทั้งหมด ปริมาณ 67,611 ตัน
อธิบดีกรมเจ้าท่า กล่าวเพิ่มเติม อย่างไรก็ตามภารกิจการขุดลอกและบำรุงรักษาทางน้ำ เป็น 1 ในหลาย ๆ ภารกิจของกรมเจ้าท่า สำหรับแม่น้ำเจ้าพระยา เป็นแม่น้ำสายหลักสำคัญของประเทศสามารถระบายน้ำที่ไหลหลากในช่วงฤดูฝนลงสู่อ่าวไทย ทำให้การขุดลอก จัดเก็บผักตบชวาและวัชพืชที่กีดขวางทางน้ำ จึงเป็นภารกิจเร่งด่วนเพื่อแก้ไขความตื้นเขินของแม่น้ำ บรรเทาอุทกภัย เพิ่มประสิทธิภาพการระบายน้ำ การสัญจรทางน้ำ ในเวลาเดียวกันได้เพิ่มพื้นที่รับน้ำไว้ใช้ในฤดูแล้ง และยังเกิดผลพลอยได้จากการนำวัสดุที่ได้จากการขุดลอกนำไปซ่อมแซมตลิ่งที่ถูกน้ำกัดเซาะถนนและบ้านเรือนจนพังเสียหาย และภายหลังภารกิจขุดลอก กรมเจ้าท่าได้ร่วมรณรงค์กับหน่วยงานในพื้นที่และประชาชน ปล่อยพันธุ์ปลาท้องถิ่นเพื่อรักษาระบบนิเวศแม่น้ำเป็นการฟื้นฟูสภาพลำน้ำให้กลับมาสามารถอุปโภคบริโภคได้อย่างยั่งยืน
วันจันทร์ที่ 31 พฤษภาคม 2564
EXIM BANK เติมทุน-พักหนี้ให้ผู้ประกอบธุรกิจส่งออกและเกี่ยวเนื่อง รวมกว่า 60,000 ล้านบาท พร้อมอัดฉีดอีก 5,000 ล้านบาท เติมทุน SMEs ทุกกลุ่มอุตสาหกรรม ดอกเบี้ย 3% ต่อปี
EXIM BANK ออกมาตรการช่วยเหลือและเยียวยาผู้ประกอบการทุกขนาดธุรกิจอย่างต่อเนื่อง ทั้งการเติมทุนและพักชำระหนี้ โดยตั้งแต่เริ่มวิกฤตโควิด-19 เมื่อต้นปี 2563 จนถึงปัจจุบัน ได้เติมทุนให้ผู้ประกอบการแล้วกว่า 2,200 ราย
ดร.รักษ์ วรกิจโภคาทร กรรมการผู้จัดการ ธนาคารเพื่อการส่งออกและนำเข้าแห่งประเทศไทย (EXIM BANK) เปิดเผยว่า สถานการณ์การแพร่ระบาดของโควิด-19 ได้ส่งผลกระทบอย่างรุนแรงต่อทุกภาคส่วนในสังคม รวมทั้งภาคธุรกิจ โดยเฉพาะ SMEs ซึ่งเป็นกำลังสำคัญและเป็นผู้ประกอบการส่วนใหญ่ของประเทศ EXIM BANK จึงได้ออกมาตรการช่วยเหลือและเยียวยาผู้ประกอบการทุกขนาดธุรกิจอย่างต่อเนื่อง ทั้งการเติมทุนและพักชำระหนี้ โดยตั้งแต่เริ่มวิกฤตโควิด-19 เมื่อต้นปี 2563 จนถึงปัจจุบัน EXIM BANK ได้เติมทุนให้แก่ผู้ประกอบการแล้วจำนวนกว่า 2,200 ราย เป็นเม็ดเงินใหม่ที่เติมเข้าระบบเศรษฐกิจรวมกว่า 10,000 ล้านบาท และพักหนี้ให้แก่ผู้ประกอบการรวมแล้วเป็นจำนวนเงินประมาณ 50,000 ล้านบาท
กรรมการผู้จัดการ EXIM BANK เปิดเผยต่อไปว่า นอกจากนี้ EXIM BANK เตรียมวงเงินอีก 5,000 ล้านบาท อัดฉีดเข้าระบบเศรษฐกิจภายใต้บริการใหม่ “สินเชื่อเอ็กซิม Jump start” ซึ่งมีเป้าหมายเพื่อช่วยเติมทุนให้แก่ผู้ประกอบการ SMEs ในทุกกลุ่มอุตสาหกรรมที่ได้รับผลกระทบจากโควิด-19 เป็นเงินทุนหมุนเวียน อัตราดอกเบี้ยเริ่มต้นที่ 3% ต่อปี กู้ได้สูงสุด 50 ล้านบาท สำหรับวงเงินกู้ไม่เกิน 10 ล้านบาทไม่ต้องมีหลักทรัพย์ค้ำประกัน บสย. ค้ำประกันเต็มวงเงิน ผู้ประกอบการที่สนใจสามารถขอรับบริการได้ตั้งแต่บัดนี้จนถึง 31 พฤษภาคม 2565 สอบถามได้ที่ EXIM HOTLINE เพื่อช่วยเหลือลูกค้าและผู้ประกอบการจากโควิด-19 โทร. 0 2037 6099
“สินเชื่อเอ็กซิม Jump Start เป็นบริการใหม่ที่ EXIM BANK พัฒนาขึ้น เพื่อทำหน้าที่เสมือนแบตเตอรี่เติมไฟให้ SMEs มีกำลังขับเคลื่อนกิจการและเศรษฐกิจของประเทศไทยไปข้างหน้าได้ ได้รับวงเงินหมุนเวียนโดยเร่งด่วนและเพียงพอที่จะประกอบธุรกิจได้เป็นปกติ สอดคล้องกับแนวนโยบายของ EXIM BANK ที่มุ่งเป็นธนาคารเพื่อการพัฒนาควบคู่กับการอำนวยความสะดวกด้านการค้าระหว่างประเทศให้แก่ผู้ประกอบการ โดยเฉพาะ SMEs ซึ่งปัจจุบันหลายกิจการกำลังประสบปัญหาสภาพคล่องทางธุรกิจจากผลกระทบของโควิด-19 EXIM BANK จึงเร่งพัฒนาธุรกิจและบริการที่จะทำหน้าที่ซ่อม สร้าง และเสริมให้ภาคธุรกิจแข็งแรงและแข่งขันได้ในตลาดโลก รวมถึงตลาดใหม่ ๆ ที่ยังมีโอกาสทางธุรกิจอีกมากสำหรับผู้ประกอบการไทย” ดร.รักษ์กล่าว
สอบถามรายละเอียดเพิ่มเติมได้ที่ส่วนสื่อสารองค์กร ฝ่ายพัฒนาความยั่งยืนและสื่อสารองค์กร
โทร. 0 2271 3700, 0 2278 0047, 0 2617 2111 ต่อ 4120-4
https://bit.ly/3i1tyNr
วันจันทร์ที่ 31 พฤษภาคม 2564
ชาวชุมชนพื้นที่เขตป้อมปราบศัตรูพ่ายและพญาไท กทม. ปลื้มปีติ ภายหลังได้รับอาหารโครงการน้ำพระทัยพระราชทาน
ชาวชุมชนพื้นที่เขตป้อมปราบศัตรูพ่ายและพญาไท กทม. ปลื้มปีติ ภายหลังได้รับอาหารโครงการน้ำพระทัยพระราชทาน
สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวงทรงห่วงใยพสกนิกรที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) โดยสมาคมสภาสังคมสงเคราะห์แห่งประเทศไทย ในพระบรมราชูปถัมภ์ จึงดำเนินโครงการน้ำพระทัยพระราชทาน ให้ประชาชนที่ประสบปัญหาความเดือดร้อน ด้วยการนำอาหารกล่องพระราชทานไปมอบให้ประชาชนในชุมชนต่างๆ วันละ 300 กล่อง เป็นระยะเวลา 35 วัน รวมจำนวนทั้งสิ้น 10,500 กล่อง ซึ่งในวันที่ 28 พ.ค. 64 เวลา 15.00 น. สมาคมสภาสังคมสงเคราะห์ฯ ร่วมกับ กระทรวงการพัฒนาสังคมและความมั่นคงของมนุษย์ (พม.)สนับสนุนโดย โครงการสลากการกุศล ลงพื้นที่มอบอาหารโครงการน้ำพระทัยพระราชทาน จำนวน 140 กล่อง ให้แก่ประชาชนกลุ่มเปราะบาง ได้แก่ เด็ก ผู้สูงอายุ คนพิการ คนไร้บ้าน และคนไร้ที่พึ่ง ที่ได้รับผลกระทบจากการแพร่ระบาดของโรคโควิด-19 ณ ชุมชนอินทามระ 29 แยก 4 เขตพญาไท กทม. โดยมีนางจตุพร โรจนพานิช ผู้ตรวจราชการกระทรวงการพัฒนาสังคมและความมั่นคงของมนุษย์ เป็นผู้แทนมอบให้แก่ผู้นำชุมชน และ เวลา 16.00 น. ลงพื้นที่มอบอาหารโครงการน้ำพระทัยพระราชทาน จำนวน 160 กล่อง ให้แก่ประชาชนกลุ่มเปราะบาง ณ ชุมชนนางเลิ้ง เขตป้อมปราบศัตรูพ่าย กทม. โดยมี ร้อยตำรวจโท ดร.มนัส โนนุช รองประธานสภาสังคมสงเคราะห์ฯ และนางจตุพร โรจนพานิช ผู้ตรวจราชการกระทรวงการพัฒนาสังคมและความมั่นคงของมนุษย์ เป็นผู้แทนมอบให้แก่ผู้นำชุมชน ทั้งนี้ ภายหลังได้รับอาหารพระราชทาน ประชาชนต่างปลื้มปีติ และสำนึกในพระมหากรุณาธิคุณเป็นล้นพ้น และประชาชนในพื้นที่ดังกล่าวทำมาหากินยากลำบากเป็นอย่างมาก เนื่องจากประสบความเดือดร้อนจากการระบาดของโควิด-19 ระลอกใหม่
วันจันทร์ที่ 31 พฤษภาคม 2564
รมว.สุชาติ พอใจภาพรวม หลังปิดศูนย์คัดกรองโควิด-19 เชิงรุก มีผู้ประกันตน แรงงานนอกระบบมาตรวจกว่า 1.32 แสนคน
นายสุชาติ ชมกลิ่น รัฐมนตรีว่าการกระทรวงแรงงาน เผย พอใจภาพรวมหลังปิดศูนย์คัดกรองโควิด-19 เชิงรุก มีผู้ประกันตน แรงงานนอกระบบ และประชาชนทั่วไป มาตรวจกว่า 132,912 คน ช่วยชะลอการแพร่กระจายของเชื้อและควบคุมการแพร่ระบาดในช่วงที่รอการฉีดวัคซีน
เมื่อวันที่ 31 พฤษภาคม 2564 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงสรุปภาพรวมการตรวจคัดกรองโควิด-19 เชิงรุก ในกรุงเทพมหานคร ปทุมธานี ชลบุรี เชียงใหม่ นนทบุรี และสมุทรปราการว่า ตามที่ท่านนายกรัฐมนตรีและ รมว.กลาโหม พล.อ.ประยุทธ์ จันทร์โอชา ได้ให้กระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี บูรณาการความร่วมมือกับกระทรวงมหาดไทย โดยกรุงเทพมหานคร และกระทรวงสาธารณสุข โดย สปสช.ดำเนินการตรวจโควิด-19 เชิงรุก ตามโครงการแรงงาน…เราสู้ด้วยกัน โดยไม่เสียค่าใช้จ่าย ซึ่งในวันนี้ (31 พ.ค.64) เป็นวันสุดท้ายของการเปิดให้บริการ ซึ่งจากการดำเนินการตรวจโควิดเชิงรุกในครั้งนี้ภาพรวมเป็นที่น่าพอใจ
นายสุชาติ กล่าวถึงภาพรวมการตรวจโควิด-19 เชิงรุก จุดแรกที่อาคารกีฬาเวสน์ 1 ศูนย์เยาวชน กรุงเทพมหานคร (ไทย – ญี่ปุ่น) เขตดินแดง เปิดตรวจตั้งแต่วันที่ 17- 30 เม.ย.64 และ 5-31 พ.ค.64 มีผู้มาตรวจจำนวน 88,992 คน จุดที่ 2 ที่วิทยาลัยอาชีวศึกษาจังหวัดปทุมธานี ตั้งแต่วันที่ 24-30 เม.ย.64 วันที่ 5-11 พ.ค. และวันที่ 24-31 พ.ค.64 มีผู้มาตรวจจำนวน 21,538 คน จุดที่ 3 จังหวัดชลบุรี เปิดเมื่อวันที่ 24-30 เม.ย.64 มีผู้มาตรวจจำนวน 1,184 คน จุดที่ 4 จังหวัดเชียงใหม่ เปิดเมื่อวันที่ 24 เม.ย.-15 พ.ค.64 มีผู้มาตรวจจำนวน 11,134 คน จุดที่ 5 จังหวัดนนทบุรี เปิดเมื่อวันที่ 25 เม.ย.- 1พ.ค.64 มีผู้มาตรวจจำนวน 3,257 คน จุดที่ 6 จังหวัดสมุทรปราการ เปิดเมื่อวันที่ 1-7 พ.ค. และวันที่ 26-31 พ.ค.64 มีผู้มาตรวจจำนวน 6,807 คน รวม 6 จังหวัดมีผู้มาตรวจจำนวนทั้งสิ้น 132,912 คน
ทั้งนี้ การตรวจโควิด-19 เชิงรุกดังกล่าวจะเป็นการชะลอการแพร่กระจายของเชื้อและควบคุมการแพร่ระบาดในช่วงที่รอการฉีดวัคซีนให้แก่แรงงานในสถานประกอบการต่อไป
วันจันทร์ที่ 31 พฤษภาคม 2564
ทีม พม. เรามีเรา ลงพื้นที่ กทม. เร่งบรรเทาความเดือดร้อนครอบครัวกลุ่มเปราะบางจากผลกระทบโรคโควิด-19 ระลอกใหม่
ทีม พม. เรามีเรา ลงพื้นที่ กทม. เร่งบรรเทาความเดือดร้อนครอบครัวกลุ่มเปราะบางจากผลกระทบโรคโควิด-19 ระลอกใหม่
วันที่ 29 พ.ค. 64เวลา 16.00 น.นายอนุกูล ปีดแก้ว รองปลัดกระทรวงการพัฒนาสังคมและความมั่นคงของมนุษย์ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยว่า ด้วยสถานการณ์การแพร่ระบาดของโรคโควิด-19 ระลอกใหม่ ที่ขยายวงกว้างไปทั่วประเทศ และส่งผลกระทบต่อประชาชนอย่างต่อเนื่อง รัฐบาล โดยกระทรวง พม. มีความห่วงใยและตระหนักถึงปัญหาความเดือดร้อนของประชาชนทุกกลุ่มเป้าหมาย โดยเฉพาะกลุ่มเปราะบางที่มีความเสี่ยงสูง ทั้งเด็ก ผู้สูงอายุ คนพิการ ผู้ป่วยติดเตียง และผู้ด้อยโอกาส ทั้งนี้ กระทรวง พม. จึงได้ระดมการรับบริจาคเงินและสิ่งของเครื่องอุปโภคบริโภคที่จำเป็นจากภาคีเครือข่ายทุกภาคส่วน โดยนำไปช่วยเหลือกลุ่มเปราะบางและประชาชนที่ได้รับผลกระทบทั้งในพื้นที่ 50 เขต กทม. รวมทั้งต่างจังหวัดทั่วประเทศ ภายใต้กิจกรรม เรามีเรา ไม่ว่าคุณจะอยู่ที่ไหน เราจะตามไปช่วย
นายอนุกูลกล่าวต่อไปว่า วันนี้ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ได้มอบหมาย ทีม พม. เรามีเรา โดยนายธนสุนทร สว่างสาลี ผู้ตรวจราชการกระทรวงการพัฒนาสังคมและความมั่นคงของมนุษย์ พร้อมด้วยนายสากล ม่วงศิริ ผู้ช่วยรัฐมนตรีว่าการกระทรวงการพัฒนาสังคมและความมั่นคงของมนุษย์ ศูนย์ช่วยเหลือสังคม สายด่วน พม. โทร. 1300 และหน่วยงานที่เกี่ยวข้อง รวมทั้งอาสาสมัครพัฒนาสังคมและความมั่นคงของมนุษย์ (อพม.) ลงพื้นที่ 4 เขต กทม. ได้แก่ 1) เขตบางพลัด ณ บริเวณใต้สะพานพระราม 8 2) เขตธนบุรี ณ สุเหร่ากูโบ ซอยอิสรภาพ 11 3) เขตคลองสาน ณ บริเวณภายในซอยสมเด็จเจ้าพระยา 5 และ 4) เขตจอมทอง ณ วัดมงคลวราราม (วัดมะเกลือ) เพื่อมอบเครื่องอุปโภคบริโภคที่จำเป็นและน้ำดื่ม รวมทั้งสิ้น 400 ชุด และแอลกอฮอล์ฆ่าเชื้อโรค ให้กับประธาน อพม. เขต เพื่อนำไปแจกจ่ายช่วยเหลือกลุ่มเปราะบางและประชาชนที่ได้รับผลกระทบจากโรคโควิด-19 อีกทั้งเยี่ยมให้กำลังใจครอบครัวกลุ่มเปราะบาง อาทิ ผู้สูงอายุ คนพิการ และผู้ป่วยติดเตียง พร้อมทั้งมอบถุงยังชีพ โดยได้รับความร่วมมืออย่างดีจาก อพม. ในพื้นที่ ซึ่งมีส่วนสำคัญในการเฝ้าระวังและป้องกันการแพร่ระบาดของโรคโควิด-19 รวมทั้งการกระจายความช่วยเหลือต่างๆ ภายในชุมชน
นายอนุกูลกล่าวเพิ่มเติมว่า สำหรับแนวทางการช่วยเหลือครอบครัวกลุ่มเปราะบางที่ได้รับผลกระทบจากโรคโควิด-19 ทางกระทรวง พม.ได้เตรียมจัดสถานที่รองรับไว้หลายพื้นที่ ทั้งในเขต กทม.และปริมณฑล ซึ่งสามารถรองรับได้ประมาณ 400 คน โดยมีเจ้าหน้าที่คอยดูแล 24 ชั่วโมง และมีอาหารครบทั้ง 3 มื้อ ทั้งนี้ หากประชาชนกำลังประสบปัญหาความเดือดร้อนและความยากลำบากจากผลกระทบของโรคโควิด-19 สามารถติดต่อขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 บริการ 24 ชั่วโมง และสำนักงานพัฒนาสังคมและความมั่นคงของมนุษย์จังหวัดทุกจังหวัด รวมทั้ง อพม. ในพื้นที่ โดยกระทรวง พม. พร้อมให้ความช่วยเหลือและประสานส่งต่อไปยังหน่วยงานที่เกี่ยวข้องอย่างเร่งด่วน
วันจันทร์ที่ 31 พฤษภาคม 2564
นายกรัฐมนตรีย้ำการจัดหาวัคซีนเพิ่มเติมของท้องถิ่นต้องเป็นไปตามระเบียบกระทรวงมหาดไทย ให้ ศบค. พิจารณา   พร้อมให้มั่นใจงบประมาณด้านสาธารณสุขมีเพียงพอ
นายกรัฐมนตรีย้ำการจัดหาวัคซีนเพิ่มเติมของท้องถิ่นต้องเป็นไปตามระเบียบกระทรวงมหาดไทย ให้ ศบค. พิจารณา   พร้อมให้มั่นใจงบประมาณด้านสาธารณสุขมีเพียงพอ
วันนี้ (31 พฤษภาคม 2564) เวลา 13.30 น. นายอนุชา บูรพชัยศรี โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยืนยันกับสื่อมวลชน ระหว่างตรวจเยี่ยมหน่วยความร่วมมือบริการวัคซีนโควิด-19 ณ ศูนย์การค้าเซ็นทรัลเวิล์ด กรณีการให้ท้องถิ่นจัดหาวัคซีนเพิ่มเติมเพื่อฉีดให้แก่ประชาชน อยู่ระหว่างการพิจารณาของ ศบค. ซึ่งจะต้องเป็นไปตามระเบียบของกระทรวงมหาดไทย
โอกาสนี้ นายกรัฐมนตรียืนยันถึงการจัดซื้อจัดหาวัคซีนเพิ่มเติม ซึ่งเร่งเจรจากับบริษัทผู้ผลิตวัคซีนอย่างต่อเนื่อง ทั้งนี้ ขึ้นอยู่กับจำนวนวัคซีนของแต่ละบริษัทว่ามีจำนวนเพียงพอหรือไม่ ขณะเดียวกันยังมีช่องทางต่าง ๆ ในการจัดหาวัคซีนเพิ่มเติม อาทิ จากราชวิทยาลัยจุฬาภรณ์ ที่เป็นวัคซีนจาก Sinopharm ที่ได้ลงทะเบียนกับรัฐบาลไว้แล้ว กรณีการให้ท้องถิ่นจัดหาวัคซีนเพิ่มเติมเพื่อฉีดให้แก่ประชาชนนั้นอยู่ระหว่างการพิจารณาของ ศบค. ซึ่งจะต้องเป็นไปตามระเบียบของกระทรวงมหาดไทย ทั้งนี้ รัฐบาลเองจัดสรรการกระจายวัคซีนไปยังท้องถิ่นเพื่อให้มีความเท่าเทียมกันในทุกจังหวัด ทุกจังหวัด 76+1 ซึ่งเป็นไปตามข้อมูลหรือสถานการณ์การแพร่ระบาดในแต่ละพื้นที่
นายกรัฐมนตรีกล่าวถึงการลงทะเบียน “หมอพร้อม” ว่า ต้องนำมาเชื่อมโยงการติดตามผลกับประชาชนที่มีการฉีดวัคซีนครบ 2 เข็มแล้ว ซึ่งปัจจุบันมีรายงานการฉีดวัคซีนไปแล้ว 3 - 4 ล้านราย ขณะที่ วันนี้โลกมีความต้องการวัคซีนสูงขึ้นโดยเฉพาะประเทศเพื่อนบ้านที่มียอดการติดเชื้อสูงขึ้น 3,000 – 4,000 รายต่อวัน รวมทั้งผู้ที่เดินทางเข้าสู่ประเทศไทยจะต้องข้าสู่ระบบการควบคุม คัดกรองและมาตรการต่าง ๆ ดังนั้น เมื่อมีการตรวจเชิงรุกย่อมต้องพบผู้ติดเชื้อมาก ทุกคนต้องรับมือกับสถานการณ์เหล่านี้ให้ได้ หากจำนวนตัวเลขเพิ่มมากขึ้นต้องให้อยู่ในพื้นที่ที่สามารถควบคุมได้ และนำคนที่ติดเชื้อเข้าสู่ระบบการรักษาพยาบาลต่อไป
นายกรัฐมนตรียังแสดงความห่วงใยกลุ่มแรงงานพื้นที่กรุงเทพฯ และพื้นที่ต่าง ๆ ที่มีที่พักอาศัยคับแคบและแออัด ซึ่งเป็นปัญหาที่พบเจอในหลายประเทศ อาทิ สิงคโปร์ ไต้หวัน ญี่ปุ่น และมาเลเซีย โดยต้องร่วมกันให้กำลังใจประเทศอื่น ๆ ถ้าทุกคนปฏิบัติตามกฎหมายในการเข้าออกประเทศก็คาดว่าจะสามารถควบคุมได้ ซึ่งนายกรัฐมนตรีกำชับแก่หน่วยงานที่เกี่ยวข้องหากพบว่าใครเข้ายุ่งเกี่ยวกับกระบวนการลักลอบเข้าเมืองอย่างผิดกฎหมายนี้จะมีการลงโทษสถานหนัก วันนี้ได้มีการจับกุมเข้ามาอย่างผิดกฎหมายจำนวนมากทุกวัน
ในตอนท้าย นายกรัฐมนตรีกล่าวถึงการเข้าร่วมประชุมสภาผู้แทนราษฎร (สมัยสามัญประจำปีครั้งที่ 1) เป็นพิเศษ เพื่อพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2565 ว่า ขอให้ประชาชนมั่นใจว่ารัฐบาลได้เตรียมงบประมาณไว้เพียงพอแน่นอนโดยเฉพาะด้านสาธารณสุข โดยการปรับลดงบประมาณของแต่ละกระทรวงเนื่องจากในปีที่ผ่านมารายได้ของรัฐบาลลดลงจากการจัดเก็บภาษีรายได้ที่ลดลงเนื่องจากการช่วยเหลือพี่น้องประชาชนที่ได้รับผลการแพร่ระบาดของโรคติดเชื้อโควิด-19 ยืนยันรัฐบาลคำนึงถึงพี่น้องประชาชนเป็นหลักและเพื่อให้ทุกกระทรวงมีงบประมาณนำไปดำเนินการเพื่อให้เป็นไปตามพันธกิจ ให้การดูแลประชาชนในทุกมิติ ทั้งด้านสังคมและเศรษฐกิจ พร้อมกับการจัดหารายได้เพิ่มเติมในอนาคตด้วย
................
กลุ่มประชาสัมพันธ์และเผยแพร่ สำนักโฆษก
วันจันทร์ที่ 31 พฤษภาคม 2564
ตอบข้อซักถามจาก FAO ในเวที PSMA ครั้งที่ 3 ในมุมมองของรัฐในการสนับสนุน IUU Fishing
ผู้ช่วย รมว.กษ. ตอบข้อซักถามจาก FAO ในเวที PSMA ครั้งที่ 3 ในมุมมองของรัฐต่อการสนับสนุนการป้องกัน ยับยั้ง และขจัดการทำประมงที่ผิดกฎหมาย พร้อมสร้างความมั่นใจด้านการอนุรักษ์และการใช้ประโยชน์ในระยะยาวต่อทรัพยากรและระบบนิเวศทางทะเลอย่างยั่งยืน
นายนราพัฒน์ แก้วทอง ผู้ช่วยรัฐมนตรีประจำกระทรวงเกษตรและสหกรณ์ ได้รับมอบหมายจาก ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เข้าร่วมการเสวนาในการประชุมระดับสูง PSMA ครั้งที่ 3 ผ่านระบบออนไลน์ โดยได้กล่าวในที่ประชุมว่า รัฐบาลไทยได้กำหนดให้การต่อต้านการทำประมงผิดกฎหมาย “IUU” เป็นวาระแห่งชาติ ตั้งแต่ ปี พ.ศ. 2558 โดยได้จัดทำ “Roadmap เพื่อใช้แก้ไขการทำประมง IUU ของประเทศไทย” ประกอบด้วย 6 กิจกรรมหลัก คือ 1) กรอบกฎหมาย 2) การบริหารจัดการทรัพยากรประมงและการจัดการกองเรือไทย 3) การตรวจติดตาม ควบคุมและเฝ้าระวังการทำประมง (MCS) 4) การบังคับใช้กฎหมาย 5) ระบบตรวจสอบย้อนกลับ และ 6) แรงงานในภาคการประมง ส่งผลให้เกิดการอนุรักษ์ในระยะยาวและการใช้ทรัพยากรทางทะเล รวมถึงระบบนิเวศทางทะเลอย่างยั่งยืน ได้อย่างมีประสิทธิภาพ
สำหรับการนำมาตรการรัฐเจ้าของท่า (PSMA) มาใช้สำหรับการตรวจสอบเรือประมงต่างประเทศที่ประสงค์จะเข้าเทียบท่าเรือของไทย มีส่วนช่วยป้องกัน ยับยั้ง และขจัดการทำประมงที่ผิดกฎหมาย (IUU) ได้เป็นอย่างมาก ซึ่งประเทศไทยได้ปฏิรูปข้อกฎหมายให้มีความสอดคล้องตามหลักการของ PSMA ทำให้ประเทศไทยในฐานะที่เป็นรัฐเจ้าของท่าสามารถตรวจสอบยืนยันความถูกต้องของเรือและสัตว์น้ำว่าไม่ได้เกี่ยวข้องกับการทำประมง IUU ก่อนอนุญาตให้เข้าเทียบท่า หรือสามารถปฏิเสธการเข้าเทียบท่าของเรือประมงต่างประเทศที่เกี่ยวข้องกับการทำประมง IUU ได้อย่างมีประสิทธิภาพมากยิ่งขึ้น ซึ่งส่งผลให้เกิดการอนุรักษ์ในระยะยาว และเป็นใช้ทรัพยากรทางทะเลอย่างยั่งยืน
อย่างไรก็ตาม การบังคับใช้มาตรการรัฐเจ้าของท่าของไทยก็มีความท้าทายด้วยเช่นกัน เช่น การที่ประเทศไทยดำเนินการอย่างเข้มแข็งเช่นนี้ส่งผลให้ผู้ที่กระทำผิดกฎหมาย หรือผู้ที่มีส่วนได้ส่วนเสียก็จะนำสินค้าประมงที่ได้จากกการทำประมงแบบ IUU ไปยังท่าเรือประเทศอื่น ๆ ที่ยังไม่มีกฎหมายควบคุม และส่งต่อสินค้าเหล่านั้นกลับมาช่องทางอื่น ทำให้เกิดความท้าทายเป็นอย่างมากในการตรวจสอบถึงแหล่งที่มาของสินค้าเหล่านั้น โดยปัญหาเหล่านี้จะสามารถแก้ได้ หากทุกประเทศมีกฎหมาย ระเบียบที่เข้มแข็งในการควบคุม ตรวจสอบสินค้าสัตว์น้ำที่เข้าประเทศของตน หรือการเข้าร่วมเป็นภาคีของความตกลงว่าด้วยมาตรการรัฐเจ้าของท่าก็เป็นอีกหนทางหนึ่งในการขจัดปัญหาดังกล่าว
วันจันทร์ที่ 31 พฤษภาคม 2564
ปลัดกระทรวงยุติธรรม ประชุมติดตามการดำเนินงานตามแผนงานป้องกันและแก้ไขสถานการณ์ Covid-19 ภายในสถานที่ควบคุมของหน่วยงานในสังกัดกระทรวงยุติธรรม ครั้งที่ ๑๓/๒๕๖๔
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม ในฐานะผู้อำนวยการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 ร่วมกับผู้บัญชาการเรือนจำในจังหวัดที่มีสถานการณ์การแพร่ระบาดของเชื้อไวรัสโคโรนา 2019 (COVID-19)
ในวันจัน​ทร์ที่ ๓๑ พฤษภาคม ๒๕๖๔ เวลา ๐๙.๐๐ น. ณ ห้องประชุม ๑ ชั้น ๒ กรมราชทัณฑ์ ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม ในฐานะผู้อำนวยการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 ภายในสถานที่ควบคุมของหน่วยงานในสังกัดกระทรวงยุติธรรม เป็นประธานการประชุมติดตามการดำเนินงานตาม ๕ แผนงานการป้องกันและแก้ไขสถานการณ์การแพร่ระบาดของโรคติดเชื้อไวรัสโคโรนา 2019 ภายในสถานที่ควบคุมของหน่วยงานในสังกัดกระทรวงยุติธรรม โดยมีนายนิยม เติมศรีสุข รองปลัดกระทรวงยุติธรรม นายวัลลภ นาคบัว รองปลัดกระทรวงยุติธรรมและโฆษกกระทรวงยุติธรรม นายอายุตม์ สินธพพันธุ์ อธิบดีกรมราชทัณฑ์ นางสาวศิริประกาย วรปรีชา รองอธิบดีกรมพินิจและคุ้มครองเด็กและเยาวชน และเจ้าหน้าที่ที่เกี่ยวข้อง เข้าร่วมประชุม ผ่านระบบการประชุมทางไกล (Video Conference) ร่วมกับผู้บัญชาการเรือนจำในจังหวัดที่มีสถานการณ์การแพร่ระบาดของเชื้อไวรัสโคโรนา 2019 (COVID-19)
โดยที่ประชุมได้​รับทราบ​รายงานสถานการณ์การแพร่ระบาดของโรคติดเชื้อไวรัสโควิด-19 ในเรือนจำและทัณฑสถาน ในภาพรวมชัดเจนและดีขึ้น ซึ่งจากการตรวจสอบเจ้าหน้าที่และผู้ต้องขัง ปรากฏว่า มีเรือนจำและทัณฑสถานที่ไม่พบการแพร่ระบาดของโรคเพิ่มขึ้นเป็นจำนวน ๑๑๙ แห่ง ซึ่งขณะนี้มีผู้ติดเชื้อที่รักษาหายแล้วเกือบ ๔๐% ของจำนวนผู้ติดเชื้อทั้งหมด และมีแนวโน้มของจำนวนผู้หายป่วยที่ดีขึ้นอย่างต่อเนื่อง รวมถึงระบบคัดกรองเชื้อในผู้ต้องขังเข้าใหม่เพื่อแยกกักผู้ติดเชื้อที่สามารถแยกผู้ติดเชื้อออกจากผู้ต้องขังกลุ่มอื่นได้อย่างมีประสิทธิภาพ สำหรับข้อมูลผู้ติดเชื้อในสถานพินิจฯ และศูนย์ฝึกอบรม นั้น ไม่พบผู้ป่วยรายใหม่
นอกจากนี้ ที่ประชุมได้มอบหมายให้กรมราชทัณฑ์ เร่งพัฒนาระบบรายงานข้อมูลผู้ติดเชื้อไวรัสโควิด-19 เพื่อการนำข้อมูลจากระบบมาใช้ได้อย่างรวดเร็วและมีประสิทธิภาพมากยิ่งขึ้น รวมทั้งเน้นย้ำให้ผู้บัญชาการเรือนจำตรวจสอบ และรายงานสถานะเตียง เขียว/เหลือง และผู้ต้องขังป่วยในกลุ่มเขียว/เหลืองให้เป็นปัจจุบันทุกวัน ตลอดจนมอบหมายให้กรมพินิจและคุ้มครองเด็กและเยาวชน เร่งดำเนินการตามมาตรฐานการปฏิบัติงาน (Standard Operating Procedures : SOPs) ที่กรมราชทัณฑ์กำหนดเพื่อให้การปฏิบัติงานเป็นไปตามมาตรฐานเดียวกัน
วันจันทร์ที่ 31 พฤษภาคม 2564
การประชุมคณะอนุกรรมการยุทธศาสตร์และสินเชื่อของกองทุนพัฒนาเอสเอ็มอีตามแนวประชารัฐ
กองทุนพัฒนาเอสเอ็มอีตามแนวประชารัฐ จัดประชุมคณะอนุกรรมการยุทธศาสตร์และสินเชื่อของกองทุนพัฒนาเอสเอ็มอีตามแนวประชารัฐ ปีบัญชี 2564 เพื่อหารือเกี่ยวกับการจัดทำยุทธศาสตร์และแผนปฏิบัติการ รูปแบบและการออกแบบผลิตภัณฑ์การให้สินเชื่อ และมาตรการต่างๆ
วันนี้ (31 พฤษภาคม 2564) กองทุนพัฒนาเอสเอ็มอี ตามแนวประชารัฐจัดประชุมคณะอนุกรรมการยุทธศาสตร์และสินเชื่อของกองทุนพัฒนาเอสเอ็มอีตามแนวประชารัฐ ปีบัญชี 2564 เพื่อหารือเกี่ยวกับการจัดทำยุทธศาสตร์และแผนปฏิบัติการ รูปแบบและการออกแบบผลิตภัณฑ์การให้สินเชื่อ และมาตรการต่างๆ ของกองทุนพัฒนาเอสเอ็มอีตามแนวประชารัฐ โดยมี นายเกษม พิพัฒน์เสรีธรรม ผู้ทรงคุณวุฒิ ด้านวิสาหกิจ ขนาดกลางและขนาดย่อม เป็นประธานการประชุม มีนายเดชา จาตุธนานันท์ ผู้ตรวจราชการกระทรวงอุตสาหกรรม ในฐานะผู้อำนวยการกองทุนเอสเอ็มอีตามแนวประชารัฐ ผู้ทรงคุณวุฒิ พร้อมด้วยคณะอนุกรรมการ เข้าร่วมประชุม ณ ห้องประชุม อก.1 ชั้น 2 อาคารสำนักงานปลัดกระทรวงอุตสาหกรรม
ทั้งนี้ การจัดประชุมฯ ดังกล่าว เป็นไปตามมาตรการควบคุม และป้องกันการแพร่ระบาดของเชื้อไวรัส โควิด-19 ตามข้อกำหนดออกตามความในมาตรา 9 แห่ง พ.ร.ก.ฉุกเฉิน ฉบับที่ 22 ลงวันที่ 29 เมษายน พ.ศ. 2564 #กองทุนพัฒนาเอสเอ็มอีตามแนวประชารัฐ #prindustry
วันจันทร์ที่ 31 พฤษภาคม 2564
กระทรวงคมนาคม จัดวัคซีนให้กับสถาบันการบินพลเรือน
...
กระทรวงคมนาคมให้การสนับสนุนจัดวัคซีนให้กับพนักงาน อาจารย์ นักศึกษา ศิษย์การบินตลอดจนผู้ประกอบการของสถาบันการบินพลเรือนให้ได้รับการฉีดวัคซีน เพื่อเตรียมความพร้อมให้เป็นสถาบันการศึกษาที่มีความปลอดภัยและมีมาตรการป้องกันการแพร่ระบาดของเชื้อไวรัสโควิด-19 ระหว่างวันที่ 27-29 พฤษภาคม 2564 ณ ศูนย์ฉีดวัคซีนกลางบางซื่อ (Central Vaccination Center COVID-19) ซึ่งเป็นความร่วมมือระหว่างกระทรวงคมนาคม โดยการรถไฟแห่งประเทศไทยและหน่วยงานในสังกัด ร่วมกับกระทรวงสาธารณสุข กรมควบคุมโรค กรมการแพทย์ และสถาบันโรงผิวหนัง ดำเนินการจัดตั้งศูนย์ให้บริการฉีดวัคซีน เพื่อให้สามารถเข้าถึงการให้บริการฉีดวัคซีน ตามนโยบายของรัฐบาล ณ สถานีกลางบางซื่อ จตุจักร กรุงเทพมหานคร
สถาบันการบินพลเรือน ตระหนักถึงความปลอดภัยและความรับผิดชอบต่อส่วนรวมในการป้องกันการแพร่ระบาดของโรคติดเชื้อไวรัสโคโรนา 2019 (COVID-19) และขอขอบคุณบุคลากรทางการแพทย์ เจ้าหน้าที่ทุกคนที่ร่วมกันเสียสละปฏิบัติงานในสถานการณ์โควิด-19 และขอเป็นกำลังใจให้ก้าวผ่านสถานการณ์โควิด-19 นี้ไปด้วยดี
วันจันทร์ที่ 31 พฤษภาคม 2564
การรถไฟแห่งประเทศไทยขยายระยะเวลาปรับแผนให้บริการเดินรถโดยสาร
การรถไฟแห่งประเทศไทย (รฟท.) จึงขอแจ้งปรับแผนให้บริการขบวนรถเส้นทางต่าง ๆ ให้มีความเหมาะสมต่อสถานการณ์ โดยขยายระยะเวลางดให้บริการขบวนรถเชิงพาณิชย์ (รถทางไกล) ขบวนรถเชิงสังคม (รถระยะสั้น) จำนวน 121 ขบวน ออกไปอีกจนกว่าสถานการณ์จะคลี่คลาย
นายนิรุฒ มณีพันธ์ ผู้ว่าการรถไฟแห่งประเทศไทย เปิดเผยว่า ตามที่ศูนย์บริหารสถานการณ์การแพร่ระบาดของโรคติดเชื้อไวรัส COVID-19 (ศบค.) มีนโยบายขอความร่วมมือให้ประชาชนหลีกเลี่ยง หรือชะลอการเดินทางเพื่อยับยั้งการแพร่ระบาดของโรคติดเชื้อไวรัส COVID -19 ระลอกใหม่ และได้มีการขยายระยะเวลาประกาศสถานการณ์ฉุกเฉินออกไปอีก 60 วัน ตั้งแต่วันที่ 1 มิถุนายน - 31 กรกฎาคม 2564 ดังนั้น การรถไฟแห่งประเทศไทย (รฟท.) จึงขอแจ้งปรับแผนให้บริการขบวนรถเส้นทางต่าง ๆ ให้มีความเหมาะสมต่อสถานการณ์ โดยขยายระยะเวลางดให้บริการขบวนรถเชิงพาณิชย์ (รถทางไกล) ขบวนรถเชิงสังคม (รถระยะสั้น) จำนวน 121 ขบวน ออกไปอีกจนกว่าสถานการณ์จะคลี่คลาย จากเดิมที่จะสิ้นสุดในวันที่ 31 พฤษภาคม 2564
อย่างไรก็ตาม รฟท. ได้คำนึงถึงความเหมาะสมในการให้บริการแก่ประชาชน โดยพิจารณางดเดินขบวนรถเฉพาะเส้นทางที่มีผู้ใช้บริการน้อยและไม่ได้วิ่งให้บริการในชั่วโมงเร่งด่วน และยังคงมีขบวนรถโดยสาร ทั้งขบวนรถเชิงพาณิชย์ (รถทางไกล) ขบวนรถเชิงสังคม (รถระยะสั้น) มากถึงจำนวน 115 ขบวน ให้บริการแก่ประชาชนได้อย่างเพียงพอทุกเส้นทาง
สำหรับประชาชนที่ซื้อตั๋วโดยสารเดินทางในขบวนรถที่งดให้บริการไว้แล้ว สามารถติดต่อขอคืนเงินได้เต็มราคาที่สถานีรถไฟทุกแห่งทั่วประเทศ ตั้งแต่บัดนี้เป็นต้นไป สอบถามข้อมูลเพิ่มเติมได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง นอกจากนี้ รฟท. ยังเพิ่มความมั่นใจในการให้บริการแก่ผู้โดยสาร โดยดำเนินมาตรการเฝ้าระวังและป้องกันการแพร่ระบาดของไวรัส COVID -19 ในการให้บริการแก่ผู้โดยสารทั้งในขบวนรถโดยสาร สถานีรถไฟทั่วประเทศอย่างเคร่งครัด เพื่อให้เกิดความปลอดภัย และลดความเสี่ยงจากการแพร่ระบาดของเชื้อไวรัส COVID-19 ตลอดการเดินทาง
วันจันทร์ที่ 31 พฤษภาคม 2564
ปลัดกระทรวงยุติธรรม ประชุมติดตามการดำเนินงานตามแผนงานป้องกันและแก้ไขสถานการณ์ Covid-19 ภายในสถานที่ควบคุมของหน่วยงานในสังกัดกระทรวงยุติธรรม ครั้งที่ ๑๒/๒๕๖๔
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม ประชุมติดตามการดำเนินงานตามแผนงานป้องกันและแก้ไขสถานการณ์ Covid-19 ร่วมกับผู้บัญชาการเรือนจำในจังหวัดที่มีสถานการณ์การแพร่ระบาดของเชื้อไวรัสโคโรนา 2019
ในวันอาทิตย์ที่ ๓๐ พฤษภาคม ๒๕๖๔ เวลา ๐๙.๐๐ น. ณ ห้องประชุม ๑ ชั้น ๒ กรมราชทัณฑ์ ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม ในฐานะผู้อำนวยการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 ภายในสถานที่ควบคุมของหน่วยงานในสังกัดกระทรวงยุติธรรม เป็นประธานการประชุมติดตามการดำเนินงานตาม ๕ แผนงานการป้องกันและแก้ไขสถานการณ์การแพร่ระบาดของโรคติดเชื้อไวรัสโคโรนา 2019 ภายในสถานที่ควบคุมของหน่วยงานในสังกัดกระทรวงยุติธรรม โดยมีนายนิยม เติมศรีสุข รองปลัดกระทรวงยุติธรรม นายวัลลภ นาคบัว รองปลัดกระทรวงยุติธรรมและโฆษกกระทรวงยุติธรรม นายอายุตม์ สินธพพันธุ์ อธิบดีกรมราชทัณฑ์ นางสาวศิริประกาย วรปรีชา รองอธิบดีกรมพินิจและคุ้มครองเด็กและเยาวชน และเจ้าหน้าที่ที่เกี่ยวข้อง เข้าร่วมประชุม ผ่านระบบการประชุมทางไกล (Video Conference) ร่วมกับผู้บัญชาการเรือนจำในจังหวัดที่มีสถานการณ์การแพร่ระบาดของเชื้อไวรัสโคโรนา 2019 (COVID-19)
โดยที่ประชุมได้เน้นย้ำให้เรือนจำ/ทัณฑสถานลงข้อมูลในระบบให้แล้วเสร็จภายในเวลาที่กำหนด ส่วนทางด้านการบริหารจัดการเรือนจำ ได้มอบหมายให้กรมราชทัณฑ์พิจารณาในเรื่องสถานที่ของการรับตัวผู้ต้องขังจากศาล และย้ายระบายผู้ต้องขังที่เป็นสีเขียว (ป่วยไม่มีอาการ) ไปควบคุมในพื้นที่ที่เหมาะสม เช่น เรือนจำชั่วคราว ก่อนที่จะส่งตัวเข้าจำคุกในเรือนจำต่อไป อีกทั้งเน้นเรื่องการบริหารจัดการเรื่องห้องกักโรค ยกระดับห้องควบคุมโรคให้ดียิ่งขึ้น เพื่อไม่ให้เกิดการกระจายโรค และป้องกันการติดเชื้อภายในเรือนจำ ซึ่งขณะนี้มีจำนวนเรือนจำสีขาว ที่ยืนยันว่าไม่พบการแพร่ระบาดของเชื้อไวรัสโคโรนา 2019 จำนวน ๑๑๖ แห่ง โดยทุกเรือนจำได้มีมาตรฐานห้องกักกันโรค มีการตรวจหาเชื้อตามระบบ PCR และระบบการกักตัวก่อนเข้าเรือนจำอย่างเข้มข้น รวมทั้งมีการสุ่มตรวจหาเชื้อในกลุ่มเจ้าหน้าที่ทุกสัปดาห์ และผู้ต้องขังทุก ๑๔ วัน ซึ่งเป็นไปตามมาตรฐานแนวทางของกรมควบคุมโรค
นอกจากนี้ ได้เน้นย้ำเรื่องระบบการส่งผู้พ้นโทษกลับคืนสู่สังคมให้เป็นไปตามมาตรฐาน ด้วยการส่งต่อไปยังการดูแลของหน่วยงานด้านสาธารณสุข การสร้างหรือกำหนดบ้านพักพิงเพื่อการกักตัวในกรณีที่ไม่สามารถส่งต่อ โดยขณะนี้มีการใช้อาคารแสดงสินค้าของเรือนจำกลางคลองเปรมเป็นที่พักพิงและกำลังดำเนินการปรับปรุงบ้านเพิ่มเติม รวมทั้งให้ศูนย์ประสานงานและส่งเสริมการมีงานทำ หรือ ศูนย์ CARE (CARE : Center for Assistance to Reintegration and Employment) กรมราชทัณฑ์ เข้ามาช่วยสนับสนุนติดตามผู้ที่ได้รับการปล่อยตัวด้วย เพื่อให้มั่นใจว่าผู้ติดเชื้อที่พ้นโทษหรือได้รับการปล่อยตัวได้รับการดูแลรักษาต่ออย่างถูกต้องและไม่แพร่เชื้อสู่ภายนอก
วันจันทร์ที่ 31 พฤษภาคม 2564
นายกรัฐมนตรีตรวจเยี่ยมจุดบริการฉีดวัคซีนโควิด-19 โดยกทม.-หอการค้าไทย-เซ็นทรัลเวิลด์–รพ.จุฬาลงกรณ์  ยืนยันประเทศไทยได้รับวัคซีน AstraZeneca วันที่ 7 มิ.ย. ตามกำหนด
นายกรัฐมนตรีตรวจเยี่ยมจุดบริการฉีดวัคซีนโควิด-19 โดยกทม.-หอการค้าไทย-เซ็นทรัลเวิลด์–รพ. จุฬาลงกรณ์   ยืนยันประเทศไทยได้รับวัคซีน AstraZeneca วันที่ 7 มิ.ย. ตามกำหนด
วันนี้ (31 พฤษภาคม 2564) เวลา 13.30 น. นายอนุชา บูรพชัยศรี โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วยพลเอก อนุพงษ์ เผ่าจินดา รัฐมนตรีว่าการกระทรวงมหาดไทย และพลเอกตำรวจเอก อัศวิน ขวัญเมือง ผู้ว่าราชการจังหวัดกรุงเทพมหานคร ตรวจเยี่ยมหน่วยความร่วมมือบริการวัคซีนโควิด-19 โดยกรุงเทพมหานคร – หอการค้าไทย – เซ็นทรัลเวิลด์ – โรงพยาบาลจุฬาลงกรณ์ ณ ศูนย์การค้าเซ็นทรัลเวิล์ด เขตปทุมวัน กรุงเทพมหานคร เพื่อให้บริการฉีดวัคซีนแก่ประชาชน 2,000 คนต่อวัน ผู้ลงทะเบียนผ่านแอปพลิเคชันหมอพร้อมและไทยร่วมใจ รวมถึงกลุ่มผู้มีรายชื่อจากโรงพยาบาลจุฬาลงกรณ์และพนักงานด่านหน้ากลุ่มเซ็นทรัล
โอกาสนี้ นายกรัฐมนตรีกล่าวทักทายและให้กำลังใจประชาชนระหว่างรอเข้ารับการฉีดวัคซีน พร้อมสอบถามผู้ที่ได้รับบริการฉีดวัคซีนและอยู่ระหว่างสังเกตอาการด้วยความสนใจ โดยยืนยันว่ารัฐบาลให้ความสำคัญกับประชาชนทุกคน โดยเฉพาะผู้ประกอบธุรกิจ ผู้ใช้แรงงาน และจะมีการกระจายวัคซีนให้ครอบคลุมประชาชน 50 ล้านคนทั่วประเทศอย่างเร็วที่สุด พร้อมให้ความมั่นใจว่า การส่งมอบวัคซีนจาก AstraZeneca เป็นไปตามที่กำหนดวันที่ 7 มิถุนายน 2564 โดยจะต้องมีการตรวจสอบคุณภาพของวัคซีนก่อนเพื่อความปลอดภัยของพี่น้องประชาชน จากนั้นจะเร่งฉีดวัคซีนตามแผน อย่างไรก็ตาม นายกรัฐมนตรียังชี้แจงว่า แผนบริการการกระจายวัคซีนจะต้องมีการปรับทุกเดือน เนื่องจะจากมีวัคซีนทยอยเข้ามาเพิ่มเติมอย่างต่อเนื่อง โดยทำงานภายใต้กลไกล ศบค. และความคิดเห็นของบุคลากรทางการแพทย์ด้วย
..................
กลุ่มประชาสัมพันธ์และเผยแพร่ สำนักโฆษก
วันจันทร์ที่ 31 พฤษภาคม 2564
รมว.วธ เป็นประธานพิธีเจริญพระพุทธมนต์ และถวายภัตตาหารเพลแด่พระภิกษุสงฆ์สามเณร เนื่องในโอกาสมหามงคลวันเฉลิมพระชนมพรรษา ๓ มิถุนายน ๒๕๖๔
พิธีเจริญพระพุทธมนต์ และถวายภัตตาหารเพลแด่พระภิกษุสงฆ์สามเณร เนื่องในโอกาสมหามงคลวันเฉลิมพระชนมพรรษา สมเด็จพระนางเจ้าสุทิดา พัชรสุธาพิมลลักษณ พระบรมราชินี วันที่ ๓ มิถุนายน ๒๕๖๔ ณ วัดโมลีโลกยาราม เขตบางกอกใหญ่ กรุงเทพฯ
วันที่ ๓๑ พฤษภาคม ๒๕๖๔ เวลา ๑๐.๐๐ น. พระธรรมราชานุวัตร เจ้าอาวาสวัดโมลีโลกยาราม ประธานพิธีฝ่ายสงฆ์ นายอิทธิพล คุณปลื้ม รัฐมนตรีว่าการกระทรวงวัฒนธรรม ประธานในพิธี พร้อมด้วย นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม นางยุพา ทวีวัฒนะกิจบวร ปลัดกระทรวงวัฒนธรรม นายเกรียงศักดิ์ บุญประสิทธิ์ อธิบดีกรมการศาสนา และผู้บริหารกระทรวงวัฒนธรรม ร่วมพิธีเจริญพระพุทธมนต์ และถวายภัตตาหารเพลแด่พระภิกษุสงฆ์สามเณร เนื่องในโอกาสมหามงคลวันเฉลิมพระชนมพรรษา สมเด็จพระนางเจ้าสุทิดา พัชรสุธาพิมลลักษณ พระบรมราชินี วันที่ ๓ มิถุนายน ๒๕๖๔ ณ วัดโมลีโลกยาราม เขตบางกอกใหญ่ กรุงเทพฯ
วันจันทร์ที่ 31 พฤษภาคม 2564
ปลัดสธ. ให้ใช้ Bubble and Seal ควบคุมโรคโควิด 19 ในโรงงานแปรรูปไก่ จ.สระบุรี
ปลัดกระทรวงสาธารณสุขลงพื้นที่ ร่วมวางแผนควบคุมโรคโควิด 19 โรงงานแปรรูปไก่ จังหวัดสระบุรี ปรับใช้มาตรการ Bubble and Seal ให้เหมาะสมกับพื้นที่ เฝ้าระวังพื้นที่โดยรอบ และกลุ่มพนักงานที่เดินทางไป-กลับบ้าน ป้องกันการแพร่เชื้อในครอบครัว
วันนี้ (31 พฤษภาคม 2564) ที่จังหวัดสระบุรี นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วยนายแพทย์ธงชัย กีรติหัตถยากร รองปลัดกระทรวงสาธารณสุข นายแพทย์พูนลาภฉันทวิจิตรวงศ์ผู้ตรวจราชการกระทรวงสาธารณสุข เขตสุขภาพที่ 4ลงพื้นที่ติดตามสถานการณ์โรคโควิด19 ในโรงงานแปรรูปไก่ อำเภอแก่งคอย จังหวัดสระบุรี พบผู้ติดเชื้อจำนวนมากเมื่อปลายสัปดาห์ที่ผ่านมา และได้ปิดโรงงานเพื่อทำความสะอาดฆ่าเชื้อตั้งแต่วันที่ 29 พฤษภาคม 2564 คาดว่าจะเปิดโรงงานในวันที่ 4 มิถุนายนนี้
นายแพทย์เกียรติภูมิกล่าวว่า จากการลงพื้นที่ทำให้เห็นสภาพปัญหาของการแพร่ระบาดในโรงงานแปรรูปไก่ ซึ่งข้อมูลล่าสุดถึงวันที่ 31 พฤษภาคม 2564 ตรวจหาเชื้อทั้งหมด 4,863 ตัวอย่าง พบผู้ติดเชื้อ 427 คน ส่วนใหญ่เป็นแรงงานต่างชาติ ผู้ติดเชื้อเกือบทั้งหมดไม่แสดงอาการ เข้าสู่ระบบการรักษาแล้ว รวมทั้งได้ศึกษาสภาพแวดล้อมของโรงงานและการอยู่อาศัยของพนักงานพบว่า โรงงานแปรรูปไก่แห่งนี้เป็นโรงงานขนาดใหญ่ มีพนักงาน 5,905 คน มีหอพักของพนักงานอยู่ใกล้โรงงาน 2 แห่ง แรงงานต่างชาติทั้งหมด 1,669 คนและแรงงานไทยประมาณ 500 คนพักในหอพัก ที่เหลือประมาณ 3,000 คน เป็นผู้ทำงานไป-กลับ ในจังหวัดสระบุรี และโดยรอบรวม 9 จังหวัด บางส่วนเดินทางด้วยรถขนส่งของบริษัทที่จัดไว้ให้
นายแพทย์เกียรติภูมิกล่าวต่อว่า ได้ให้สำนักงานสาธารณสุขจังหวัด ชี้แจงทำความเข้าใจและวางแผนร่วมกับผู้ประกอบการ นำมาตรการBubble and Seal ไปปรับใช้ให้เหมาะสม เร่งควบคุมและจำกัดวงการแพร่ระบาดให้ได้โดยเร็ว รวมถึงการบริหารจัดการกลุ่มแรงงานที่เข้าไปทำงาน ป้องกันความเสี่ยงแพร่กระจายเชื้อ เป็นการควบคุมโรคที่มีประสิทธิภาพ เพื่อให้ผู้ประกอบการสามารถเดินหน้าธุรกิจต่อไปได้ โดยจะให้เริ่มในกลุ่มแรงงานที่อยู่หอพักและเดินทางไปกลับด้วยรถรับส่งของโรงงาน ที่ได้รับการตรวจแล้วว่าไม่มีการติดเชื้อหรือมีภูมิคุ้มกันแล้ว และเคร่งครัดมาตรการองค์กร มาตรการส่วนบุคคล DMHTT รวมทั้งให้เฝ้าระวังการแพร่เชื้อไปสู่ครอบครัวจากกลุ่มคนงานที่เดินทางไป-กลับบ้าน เบื้องต้นพบแล้วใน 3 ครอบครัว นอกจากนี้ แจ้งให้กับสำนักงานสาธารณสุขจังหวัดอื่นๆ 8 จังหวัด ได้แก่ พระนครศรีอยุธยา เพชรบูรณ์ สิงห์บุรี ชัยนาท อ่างทอง ลพบุรี นครนายก นครราชสีมา ที่มีพนักงานเดินทางมาทำงาน เพื่อเฝ้าระวังอย่างใกล้ชิด
สำหรับด้านการรักษา ได้เตรียมโรงพยาบาลสนามเจ็ดคต จำนวน 160 เตียง และโรงพยาบาลสนามตะกุด เฟสแรก 250 เตียง ขยายได้ถึง 500 เตียงรองรับผู้ป่วยที่มีการเล็กน้อย และโรงพยาบาลพระพุทธบาท โรงพยาบาลเกษมราษฎร์สระบุรีสำหรับผู้ป่วยอาการปานกลาง และผู้ป่วยอาการหนัก หรือปอดอักเสบ ส่งโรงพยาบาลสระบุรี
*************************** 31 พฤษภาคม 2564
วันจันทร์ที่ 31 พฤษภาคม 2564
นายกฯ เสียใจต่อการเสียชีวิตของเอกอัครราชทูตยูเครนประจำประเทศไทย
นายกฯ เสียใจต่อการเสียชีวิตของเอกอัครราชทูตยูเครนประจำประเทศไทย
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เสียใจต่อการเสียชีวิตของ นายอันดรีย์ เบซตา (H.E. Mr. Andrii Beshta) เอกอัครราชทูตวิสามัญผู้มีอำนาจเต็มแห่งยูเครนประจำประเทศไทย ซึ่งได้เสียชีวิตเมื่อช่วงเช้าวันที่ 30 พฤษภาคม 2564 ที่ จ.สตูล ก่อนหมดวาระการดำรงตำแหน่งในประเทศไทย และเตรียมเดินทางกลับยูเครน
นายอันดรีย์ เบซตา ได้ดำรงตำแหน่งเอกอัครราชทูตวิสามัญผู้มีอำนาจเต็มแห่งสาธารณรัฐยูเครนประจำประเทศไทยตั้งแต่ปี 2558 และมีกำหนดจะพ้นจากหน้าที่ในช่วงสัปดาห์ที่ 3 ของเดือน มิถุนายน 2564 ซึ่งตลอดระยะเวลาการทำงานของเอกอัครราชทูตฯ ถือได้ว่าเป็นผู้มีบทบาทสำคัญในการกระชับความร่วมมือระหว่างประเทศไทย และยูเครน และเป็นผู้ที่มีความผูกพันกับประเทศไทยเป็นอย่างมาก
ทั้งนี้ นายกรัฐมนตรีเสียใจกับการจากไปของนายเบซตาซึ่งเป็นมิตรของไทย และจะมีหนังสือแสดงความเสียใจอย่างเป็นทางการในโอกาสแรก รวมทั้งได้สั่งการให้หน่วยงานที่เกี่ยวข้องช่วยอำนวยความสะดวกตามความประสงค์ของครอบครัวเอกอัครราชทูตฯ อย่างสมเกียรติ
วันจันทร์ที่ 31 พฤษภาคม 2564
กล่าวสุนทรพจน์ในการประชุมภาคีความตกลงว่าด้วยมาตรการรัฐเจ้าของท่า ครั้งที่ 3
รัฐมนตรีเกษตรฯ กล่าวสุนทรพจน์ในการประชุมภาคีความตกลงว่าด้วยมาตรการรัฐเจ้าของท่า ครั้งที่ 3 หรือ PSMA พร้อมแสดงจุดยืนจะมุ่งมั่นในการต่อต้านการทำประมงผิดกฎหมาย และจะดำเนินตามนโยบาย IUU Free Thailand
ดร.เฉลิมชัย ศรีอ่อน รัฐมนตรีว่ากระทรวงเกษตรและสหกรณ์ กล่าวสุนทรพจน์ในการประชุมระดับสูงเพื่อเปิดการประชุมภาคีความตกลงว่าด้วยมาตรการรัฐเจ้าของท่า ครั้งที่ 3 หรือ PSMA ที่จัดขึ้นโดย FAO และ EU เพื่อสร้างความเข้าใจและสร้างการรับรู้ถึงประโยชน์ในการดำเนินงานตามมาตรการรัฐเจ้าของท่า เพื่ออนุรักษ์และใช้ประโยชน์จากทรัพยากรประมงและมหาสมุทรอย่างยั่งยืน โดยประเทศไทยได้กำหนดให้การต่อต้านการทำประมงผิดกฎหมาย “IUU” เป็นวาระแห่งชาติ โดยรัฐบาลไทยได้ปฏิรูปกฎหมายและการบริหารจัดการด้านการประมง ให้สอดคล้องกับมาตรฐานและกฎระเบียบระหว่างประเทศ ซึ่งประเทศไทยได้ให้สัตยาบันความตกลงว่าด้วยมาตรการรัฐเจ้าของท่า ตั้งแต่ปี 2559 และดำเนินงานตามมาตรการ PSMA อย่างเคร่งครัดตลอดห่วงโซ่การผลิตสินค้าประมง ทั้งภายในและระหว่างประเทศ โดยป้องกันมิให้เรือประมงที่เกี่ยวข้องกับการทำประมงผิดกฎหมายเข้าเทียบท่าและนำสัตว์น้ำที่จับได้มาขึ้นท่าเรือ โดยในช่วง 5 ปีที่ผ่านมา ประเทศไทยได้จับกุมและปฏิเสธการเทียบท่าของสินค้าสัตว์น้ำที่ผิดกฎหมาย IUU จำนวนมากกว่า 3,500 ตัน ซึ่งปัจจัยความสำเร็จของไทยในการดำเนินมาตรการ PSMA มาจากการประสานความร่วมมือ และการแลกเปลี่ยนข้อมูลที่มีประสิทธิภาพระหว่างรัฐภาคี และหน่วยงานที่เกี่ยวข้อง
อย่างไรก็ตาม รัฐมนตรีว่าการกระทรวงเกษตรและสหกรณ์ ได้กล่าวในฐานะตัวแทนประเทศไทย ได้ขอเรียกร้องให้ประเทศสมาชิกภาคี โดยเฉพาะรัฐเจ้าของธง ต้องให้ความร่วมมือและดำเนินมาตรการ PSMA อย่างจริงจัง เพื่อสนับสนุนการดำเนินงานของรัฐเจ้าของท่าในการติดตาม ตรวจสอบการปฏิบัติตามกฎหมาย และการตรวจสอบย้อนกลับ ให้เป็นไปอย่างมีประสิทธิภาพ พร้อมทั้งให้ความเชื่อมั่นว่าประเทศไทยจะสนับสนุนการทำงานของ FAO ในการพัฒนาขีดความสามารถของประเทศสมาชิก ให้สามารถดำเนินมาตรการต่าง ๆ ให้สอดคล้องกับบทบัญญัติของมาตรการ PSMA รวมทั้งมาตรการระหว่างประเทศอื่น ๆ โดยเฉพาะอย่างยิ่งการพัฒนาระบบแลกเปลี่ยนข้อมูลเพื่อต่อต้านการทำประมงที่ผิดกฎหมายในระดับโลก
นอกจากนี้ รัฐบาลไทยได้ดำเนินมาตรการต่าง ๆ เพื่อแก้ไขปัญหาความเสื่อมโทรมของทรัพยากรทางทะเล เพื่อรับมือกับการเปลี่ยนแปลงสภาพภูมิอากาศ และเพื่อส่งเสริมคุณภาพชีวิตที่ดีของชาวประมง โดยมีการปรับปรุงกฎระเบียบในการทำประมง การติดตั้งระบบติดตามเรือประมง (VMS) การเฝ้าระวังเรือประมงไทยและต่างชาติอย่างเข้มงวด การประสานงานและแลกเปลี่ยนข้อมูลระหว่างหน่วยงานด้านประมงและหน่วยงานที่บังคับใช้กฎหมาย เพื่อสนับสนุนการดำเนินคดีต่อผู้กระทำผิดกฎหมายประมง และส่งเสริมความร่วมมือระหว่างประเทศ
“ประเทศไทยพร้อมสนับสนุนแนวคิดการปรับเปลี่ยนไปสู่การมีระบบอาหารที่ยั่งยืน สามารถปรับตัวได้ในทุกภาวะวิกฤติ และพร้อมจะแสดงศักยภาพและบทบาทที่สำคัญของการทำประมงพื้นบ้านและประมงขนาดเล็ก รวมทั้งการจัดการประมงและการเพาะเลี้ยงสัตว์น้ำที่ยั่งยืน อย่างไรก็ตาม เราทุกคนต่างมุ่งหวังว่า ผู้แทนประเทศสมาชิกจะกลับไปพร้อมกับคำมั่นสัญญาที่จะร่วมกันสร้างความยั่งยืนด้านการประมง และปกป้องฟื้นฟูทรัพยากรทางทะเลและมหาสมุทร โดยในส่วนของประเทศไทยขอยืนยันว่าจะมุ่งมั่นในการต่อต้านการทำประมงผิดกฎหมาย และจะดำเนินตามนโยบาย IUU Free Thailand ต่อไป” ดร.เฉลิมชัย กล่าว
วันจันทร์ที่ 31 พฤษภาคม 2564
ทีม พม. เรามีเรา ลงพื้นที่ กทม. ฝั่งธนบุรี เร่งช่วยเหลือผู้สูงอายุป่วยติดเตียงและกลุ่มเปราะบางเดือดร้อนจากโรคโควิด-19 ระลอกใหม่
ทีม พม. เรามีเรา ลงพื้นที่ กทม. ฝั่งธนบุรี เร่งช่วยเหลือผู้สูงอายุป่วยติดเตียงและกลุ่มเปราะบางเดือดร้อนจากโรคโควิด-19 ระลอกใหม่
วันนี้ (31 พ.ค. 64) เวลา 15.00 น.นายอนุกูล ปีดแก้ว รองปลัดกระทรวงการพัฒนาสังคมและความมั่นคงของมนุษย์ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยว่า ด้วยสถานการณ์การแพร่ระบาดของโรคโควิด-19 ระลอกใหม่ ที่ขยายวงกว้างไปทั่วประเทศ และส่งผลกระทบต่อประชาชนอย่างต่อเนื่องรัฐบาล โดยกระทรวง พม. มีความห่วงใยและตระหนักถึงปัญหาความเดือดร้อนของประชาชนทุกกลุ่มเป้าหมาย โดยเฉพาะกลุ่มเปราะบางที่มีความเสี่ยงสูง ทั้งเด็ก ผู้สูงอายุ คนพิการ ผู้ป่วยติดเตียง และผู้ด้อยโอกาส ทั้งนี้ กระทรวง พม. จึงได้ระดมการรับบริจาคเงินและสิ่งของเครื่องอุปโภคบริโภคที่จำเป็นจากภาคีเครือข่ายทุกภาคส่วน โดยนำไปช่วยเหลือกลุ่มเปราะบางและประชาชนที่ได้รับผลกระทบทั้งในพื้นที่ 50 เขต กทม. รวมทั้งต่างจังหวัดทั่วประเทศ ภายใต้กิจกรรม เรามีเรา ไม่ว่าคุณจะอยู่ที่ไหน เราจะตามไปช่วย
นายอนุกูลกล่าวต่อไปว่า วันนี้ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ได้มอบหมาย ทีม พม. เรามีเรา โดยนายธนสุนทร สว่างสาลี ผู้ตรวจราชการกระทรวงการพัฒนาสังคมและความมั่นคงของมนุษย์ พร้อมด้วยนายสากล ม่วงศิริ ผู้ช่วยรัฐมนตรีว่าการกระทรวงการพัฒนาสังคมและความมั่นคงของมนุษย์ ศูนย์ช่วยเหลือสังคม สายด่วน พม. โทร. 1300 และหน่วยงานที่เกี่ยวข้อง รวมทั้งอาสาสมัครพัฒนาสังคมและความมั่นคงของมนุษย์ (อพม.) ลงพื้นที่ 3 เขต กทม. ฝั่งธนบุรี ได้แก่ 1) เขตบางแค ณ วัดพรหมสามัคคี 2) เขตบางกอกน้อย ณ วัดใหม่ยายมอญ และ 3) เขตบางกอกใหญ่ ณ ศูนย์ประสานงานอาสาสมัครพัฒนาสังคมและความมั่นคงของมนุษย์ (ศปง.อพม.) เขตบางกอกใหญ่(บริเวณใต้สะพานอนุทินสวัสดิ์ ถนนอรุณอัมรินทร์) เพื่อมอบเครื่องอุปโภคบริโภคที่จำเป็นและน้ำดื่ม รวมทั้งสิ้น 300 ชุด และแอลกอฮอล์ฆ่าเชื้อโรค ให้กับประธาน อพม. เขต เพื่อนำไปแจกจ่ายช่วยเหลือกลุ่มเปราะบางและประชาชนที่ได้รับผลกระทบจากโรคโควิด-19 อีกทั้งเยี่ยมให้กำลังใจและมอบถุงยังชีพแก่ครอบครัวกลุ่มเปราะบาง และที่สำคัญ ยังได้นำเตียงลมมามอบให้ผู้สูงอายุป่วยติดเตียง เพื่อป้องกันการเกิดแผลกดทับที่ส่งผลต่อการติดเชื้อและบรรเทาความเจ็บปวด ทั้งนี้ กระทรวง พม.ได้รับความร่วมมือเป็นอย่างดีจาก อพม. ในพื้นที่ ถือเป็นส่วนสำคัญในการเฝ้าระวังและป้องกันการแพร่ระบาดของโรคโควิด-19 รวมทั้งการกระจายความช่วยเหลือต่างๆ ภายในชุมชน
นายอนุกูลกล่าวเพิ่มเติมว่า สำหรับแนวทางการช่วยเหลือครอบครัวกลุ่มเปราะบางที่ได้รับผลกระทบจากโรคโควิด-19 ทางกระทรวง พม.ได้เตรียมจัดสถานที่รองรับไว้หลายพื้นที่ ทั้งในเขต กทม.และปริมณฑล ซึ่งสามารถรองรับได้ประมาณ 400 คน โดยมีเจ้าหน้าที่คอยดูแล 24 ชั่วโมง และมีอาหารครบทั้ง 3 มื้อ ทั้งนี้ หากประชาชนกำลังประสบปัญหาความเดือดร้อนและความยากลำบากจากผลกระทบของโรคโควิด-19 สามารถติดต่อขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 บริการ 24 ชั่วโมง และสำนักงานพัฒนาสังคมและความมั่นคงของมนุษย์จังหวัดทุกจังหวัด รวมทั้ง อพม. ในพื้นที่ โดยกระทรวง พม. พร้อมให้ความช่วยเหลือและประสานส่งต่อไปยังหน่วยงานที่เกี่ยวข้องอย่างเร่งด่วน
วันจันทร์ที่ 31 พฤษภาคม 2564
สมาคมสภาสังคมสงเคราะห์ฯ ร่วมกับ พม. ลงพื้นที่เขตพญาไท กทม. มอบอาหารโครงการน้ำพระทัยพระราชทานให้กลุ่มเปราะบางใน 3 ชุมชน
สมาคมสภาสังคมสงเคราะห์ฯ ร่วมกับ พม. ลงพื้นที่เขตพญาไท กทม. มอบอาหารโครงการน้ำพระทัยพระราชทานให้กลุ่มเปราะบางใน 3 ชุมชน
สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวงทรงห่วงใยพสกนิกรที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) โดยสมาคมสภาสังคมสงเคราะห์แห่งประเทศไทย ในพระบรมราชูปถัมภ์ จึงดำเนินโครงการน้ำพระทัยพระราชทาน ให้ประชาชนที่ประสบปัญหาความเดือดร้อน ด้วยการนำอาหารกล่องพระราชทานไปมอบให้ประชาชนในชุมชนต่างๆ วันละ 300 กล่อง เป็นระยะเวลา 35 วัน รวมจำนวนทั้งสิ้น 10,500 กล่อง ซึ่งในวันที่ 29 พ.ค. 64สมาคมสภาสังคมสงเคราะห์ฯ ร่วมกับ กระทรวงการพัฒนาสังคมและความมั่นคงของมนุษย์ (พม.) สนับสนุนโดย โครงการสลากการกุศล ลงพื้นที่เขตพญาไทเพื่อมอบอาหารโครงการน้ำพระทัยพระราชทาน จำนวน 300 กล่อง ให้แก่ประชาชนกลุ่มเปราะบาง ได้แก่ เด็ก ผู้สูงอายุ คนพิการ คนไร้บ้าน และคนไร้ที่พึ่ง ที่ได้รับผลกระทบจากการแพร่ระบาดของโรคโควิด-19 ณ ชุมชนสุขสวัสดิ์ จำนวน 50 กล่อง ชุมชนมะกอกกลางสวน จำนวน 150 กล่อง ชุมชนมะกอกส่วนหน้า จำนวน 100 กล่อง โดยมี แพทย์หญิงสุวณี รักธรรม รองประธานสมาคมสภาสังคมสงเคราะห์ฯ และนางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.) เป็นผู้แทนมอบให้แก่ผู้นำชุมชน
วันจันทร์ที่ 31 พฤษภาคม 2564
แจ้งเตือนเพจปลอม อ้างธนาคารอิสลาม
ไอแบงก์พบว่าได้มีมิจฉาชีพสร้างเฟซบุ๊กปลอมแอบอ้างชื่อธนาคารอิสลาม ใช้บัญชีเฟซบุ๊กชื่อว่า ธนาคาร อิสลาม ธนาคารอิสลาม และโลโก้ของธนาคาร พร้อมทั้งแอบอ้างเป็นแอดมินของธนาคาร
ธนาคารอิสลามแห่งประเทศไทย (ไอแบงก์) พบว่าได้มีมิจฉาชีพสร้างเฟซบุ๊กปลอมแอบอ้างชื่อธนาคารอิสลาม ใช้บัญชีเฟซบุ๊กชื่อว่า ธนาคาร อิสลาม ธนาคารอิสลาม และโลโก้ของธนาคารพร้อมทั้งแอบอ้างเป็นแอดมินของธนาคาร โดยมีการนำข้อมูลและภาพของมูลนิธิคนช่วยฅนที่รับบริจาคในโครงการสร้างที่อยู่อาศัยเพื่อผู้ยากไร้ ไปแก้ไข ดัดแปลง เพิ่มเติมและโน้มน้าวให้บริจาคเข้าบัญชีส่วนตัว
ธนาคารขอยืนยันว่าไม่มีความเกี่ยวข้องกับเพจดังกล่าว หากบุคคลใดได้รับความเสียหายสามารถแจ้งความเอาผิดกับเพจดังกล่าวได้ทันที โดยขณะนี้ธนาคารอยู่ระหว่างการพิจารณาแจ้งความและดำเนินการตามกฎหมายกับบุคคลเจ้าของเพจที่สร้างเพจปลอมขึ้น และขอแจ้งว่า เพจที่ถูกต้องของธนาคารอิสลามแห่งประเทศไทย คือ Islamic Bank of Thailand - ibank หรือค้นหาบนเฟซบุ๊กว่า @ibank.th
วันอาทิตย์ที่ 13 มิถุนายน 2564
นายกฯ ห่วงการพนันบอลยูโร กำชับ เร่งป้องกัน พร้อม สั่งเข้ม หลังได้รับรายงาน ร้านอาหารแอบขายเหล้า
นายกฯ ห่วงการพนันบอลยูโร กำชับ เร่งป้องกัน พร้อม สั่งเข้ม หลังได้รับรายงาน ร้านอาหารแอบขายเหล้า
เมื่อวันที่13มิ.ย.น.ส.ไตรศุลีไตรสรณกุลรองโฆษกประจําสํานักนายกรัฐมนตรีเปิดเผยว่าพล.อ.ประยุทธ์จันทร์โอชานายกรัฐมนตรีและรมว.กลาโหมเป็นห่วงสถานการณ์การเล่นการพนันในช่วงการแข่งขันฟุตบอลยูโร2020รอบสุดท้ายจึงได้กำชับสำนักงานตำรวจแห่งชาติ(สตช.)ฝ่ายปกครองกระทรวงดิจิทัลเพื่อเศรษฐกิจและสังคม(ดีอีเอส)และหน่วยงานที่เกี่ยวข้องเข้มงวดในการตรวจสอบป้องกันการพนันฟุตบอลทั้งการลักลอบเปิดโต๊ะพนันในพื้นที่ต่างๆและการพนันออนไลน์ซึ่งมีอย่างแพร่หลายในปัจจุบันโดยขอให้หน่วยงานที่เกี่ยวข้องเร่งตรวจสอบหากพบการกระทำความผิดให้ดำเนินคดีตามกฎหมายอย่างเคร่งครัดไม่มีละเว้น
น.ส.ไตรศุลีกล่าวว่านายกรัฐมนตรีส่งความสุขให้ประชาชนได้รับชมการถ่ายทอดสดฟุตบอลยูโร2020รอบสุดผ่านช่องNBT2HDโดยเห็นว่าจะช่วยลดความเครียดจากสถานการณ์การแพร่ระบาดของโรคโควิด-19จึงขอให้ประชาชนหลีกเลี่ยงการเล่นการพนันซึ่งถือว่าผิดกฎหมายที่สำคัญยังเสี่ยงต่อการสูญเสียทรัทย์สินจากการเล่นการพนันด้วยนอกจากนี้ยังขอให้ประชาชนช่วยกันเป็นหูเป็นตาพบการลับลอบเปิดโต๊ะพนันรวมถึงแหล่งพนันออนไลน์ขอให้แจ้งเจ้าหน้าที่เพื่อดำเนินคดี
น.ส.ไตรศุลีกล่าวว่านายกรัฐมนตรียังได้รับรายงานการลักลอบจำหน่ายเครื่องดื่มแอลกอฮอล์ในร้านอาหารโดยเป็นการฝ่าฝืนข้อกำหนดในมาตรการควบคุมโรคตามประกาศของศูนย์บริหารสถานการณ์โควิด-19หรือศบค.จึงกำชับหน่วยงานที่เกี่ยวข้องหมั่นตรวจตราร้านอาหารทุกพื้นที่เพื่อป้องกันการกระทำความผิดพร้อมย้ำให้เจ้าหน้าที่ไม่ปล่อยปละละเลยอันจะเป็นเหตุของแหล่งแพร่เชื้อโควิด-19นอกจากนี้ยังขอความร่วมมือผู้ประกอบการให้ปฏิบัติตามมาตรการที่กำหนดจนกว่าจะมีการเปลี่ยนแปลงคำสั่งเพื่อความปลอดภัยด้านสุขอนามัยของทั้งผู้ใช้บริการและผู้ให้บริการ
...........
วันอาทิตย์ที่ 13 มิถุนายน 2564
ประธานอนุกรรมาธิการการแรงงานฯ ตรวจเยี่ยมการให้บริการฉีดวัคซีนผู้ประกันตน ม.33 ที่ศูนย์ฉีดซีคอนบางแค
ประธานอนุกรรมาธิการการแรงงานด้านติดตามศึกษานโยบายแรงงาน และโฆษกคณะกรรมาธิการการแรงงาน สมาชิกสภาผู้แทนราษฎร ได้ลงพื้นที่ตรวจเยี่ยมการให้บริการฉีดวัคซีนโควิด-19 ผู้ประกันตนมาตรา 33 ในพื้นที่กรุงเทพมหานคร ณ ซีคอนสแควร์สาขาบางแค
เมื่อวันที่ 11 มิถุนายน 2564 นางสาวอนุสรี ทับสุวรรณ ประธานอนุกรรมาธิการการแรงงานด้านติดตามศึกษานโยบายแรงงาน และโฆษกคณะกรรมาธิการการแรงงาน สมาชิกสภาผู้แทนราษฎร ได้ลงพื้นที่ตรวจเยี่ยมการให้บริการฉีดวัคซีนโควิด-19 ผู้ประกันตนมาตรา 33 ในพื้นที่กรุงเทพมหานคร ณ ซีคอนสแควร์สาขาบางแค เพื่อให้กำลังใจผู้ประกันตน บุคลากรทางการแพทย์ และเจ้าหน้าที่สำนักงานประกันสังคม
พร้อมนี้ ได้มอบเงินบริจาคในนามประธาน ‘สถาบันอนุสรี รวมใจให้กัน’ เพื่อเป็นค่าอาหารแก่บุคลากรทางการแพทย์ และเจ้าหน้าที่ประกันสังคมที่มาปฏิบัติงานในการฉีดวัคซีนแก่ผู้ประกันตนสำหรับศูนย์ฉีดแห่งนี้มีศักยภาพการฉีดวันละ 1,000 คน โอกาสนี้ ได้ตรวจเยี่ยมสอบถามประชาชนถึงการให้บริการของศูนย์ โดยมี นายศักดินาถ สนธิศักดิ์โยธิน ผู้ตรวจราชการกรม สำนักงานประกันสังคม ให้การต้อนรับ และนำผู้บริหาร บริษัท สมอทอง คาสเซ่อร์พีค โรงงานผลิตชุดนักเรียน ในพื้นที่สำนักงานประกันสังคมกรุงเทพมหานครเขตพื้นที่ 6 ร้องเรียนเรื่องการรับบริการเร่งด่วนขอฉีดวัคซีน เนื่องจากโรงงานอยู่ในพื้นที่ที่เป็นคลัสเตอร์ มีคนงานติดเชื้อแล้วหลายราย จึงขอความเห็นใจในการเร่งรัดฉีดวัคซีนแรงงานที่เหลือหลักพันคนในโรงงาน ซึ่ง น.ส.อนุสรี และคณะได้ร่วมรับฟังและประสานงานระหว่างสองหน่วยงาน เพื่อแก้ไขปัญหาดังกล่าวต่อไปด้วย
วันอาทิตย์ที่ 13 มิถุนายน 2564
กรมท่าอากาศยาน กระทรวงคมนาคม จัดการประชุมรับฟังคิดเห็นของประชาชน ครั้งที่ 1
(ปฐมนิเทศโครงการ) โครงการศึกษาความเป็นไปได้ในการก่อสร้างท่าอากาศยานกาฬสินธุ์
นายอภิรัฐ ไชยวงศ์น้อย อธิบดีกรมท่าอากาศยาน มอบหมายให้ นายอาทิตย์ วินิจสร ผู้อำนวยการกองก่อสร้างและบำรุงรักษา เป็นผู้แทนกรมท่าอากาศยานเข้าร่วมการประชุมรับฟังคิดเห็นของประชาชน ครั้งที่ 1 (ปฐมนิเทศโครงการ) โครงการศึกษาความเป็นไปได้ในการก่อสร้างท่าอากาศยานกาฬสินธุ์ จังหวัดกาฬสินธุ์ โดยได้รับเกียรติจาก นายสนั่น พงษ์อักษร รองผู้ว่าราชการจังหวัดกาฬสินธุ์ เป็นประธานเปิดการประชุม พร้อมด้วยหน่วยงานภาครัฐ ภาคเอกชน และประชาชนที่สนใจเข้าร่วมการประชุม เมื่อวันที่ 11 มิถุนายน 2564 ณ โรงแรมริมปาว อำเภอเมือง จังหวัดกาฬสินธุ์
โครงการศึกษาความเป็นไปได้ในการก่อสร้างท่าอากาศยานกาฬสินธุ์ จังหวัดกาฬสินธุ์ มีวัตถุประสงค์เพื่อประเมินความเป็นไปได้ของโครงการก่อสร้างท่าอากาศยาน ศึกษาปัจจัยด้านวิศวกรรมและสิ่งแวดล้อมที่มีผลต่อการพัฒนาท่าอากาศยาน ศึกษาและออกแบบเบื้องต้นโครงการก่อสร้างท่าอากาศยาน รวมถึงศึกษาปัจจัยด้านเศรษฐศาสตร์ที่มีผลต่อการพัฒนาท่าอากาศยาน โดยผลที่ได้จากการศึกษาในโครงการฯ คือพื้นที่ที่เหมาะสมในการก่อสร้างท่าอากาศยานกาฬสินธุ์ และการเชื่อมโยงพื้นที่โดยรอบท่าอากาศยาน แบบแปลนเบื้องต้นของท่าอากาศยาน รวมถึงข้อมูลสนับสนุนในการขอความเห็นชอบต่อหน่วยงานที่เกี่ยวข้องในการจัดตั้งท่าอากาศยานกาฬสินธุ์ ซึ่งการรับฟังความคิดเห็นของประชาชนในครั้งนี้ มีการนำเสนอรายละเอียดโครงการ ขั้นตอน แนวทางของการศึกษา สภาพปัจจุบันของพื้นที่ศึกษา แนวโน้มความต้องการใช้ท่าอากาศยานกาฬสินธุ์ พื้นที่ตั้งท่าอากาศยานเบื้องต้น ผลกระทบสิ่งแวดล้อมเบื้องต้น รวมถึงการรับฟังข้อคิดเห็นและการมีส่วนร่วมของประชาชน
สำหรับโครงการศึกษาความเป็นไปได้ในการก่อสร้างท่าอากาศยานกาฬสินธุ์ จังหวัดกาฬสินธุ์ มีแนวความคิดเบื้องต้นในการก่อสร้างเนื่องจากจังหวัดกาฬสินธุ์มีศักยภาพด้านการท่องเที่ยว ยังไม่มีการขนส่งทางอากาศ และจังหวัดกาฬสินธุ์ได้กำหนดในแผนพัฒนาจังหวัด 5 ปี พ.ศ. 2561 - 2565 กรมท่าอากาศยานจึงเล็งเห็นถึงประโยชน์ในการก่อสร้างท่าอากาศยานเพื่อพัฒนาเศรษฐกิจและอำนวยความสะดวกต่อประชาชน โดยหลังจากนี้กรมท่าอากาศยานจะดำเนินการเกี่ยวกับงานสำรวจออกแบบระบบท่าอากาศยาน และจัดทำแบบรายละเอียดเบื้องต้น รวมถึงงานศึกษาผลกระทบสิ่งแวดล้อมเบื้องต้น (IEE) เพื่อจัดการประชุมกลุ่มย่อยในระดับพื้นที่ตามขั้นตอนต่อไป